Document ID: 32008R0360

ΚΑΝΟΝΙΣΜΌΣ (ΕΚ) αριθ. 360/2008 ΤΗΣ ΕΠΙΤΡΟΠΉΣ
της 18ης Απριλίου 2008
για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
Εκτιμώντας τα ακόλουθα:
(1)
Για την κατάταξη των χυμών φρούτων στα πλαίσια της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, θα πρέπει να γίνει διαχωρισμός μεταξύ των χυμών φρούτων με προσθήκη ζάχαρης, της κλάσης 2009, αφενός, και αφετέρου των παρασκευασμάτων που χρησιμοποιούνται για την παρασκευή ποτών, συμπεριλαμβανομένων των αρωματισμένων σιροπιών ζάχαρης, της κλάσης 2106.
(2)
Σύμφωνα με την επεξηγηματική σημείωση του εναρμονισμένου συστήματος για την κλάση 2009, στους χυμούς φρούτων δύναται να προστεθεί, μεταξύ άλλων πρόσθετων, ζάχαρη, υπό την προϋπόθεση ότι οι εν λόγω χυμοί διατηρούν τον αρχικό τους χαρακτήρα.
(3)
Κατά συνέπεια, οι χυμοί φρούτων ή τα μείγματα χυμών φρούτων, με ή χωρίς προσθήκη ζάχαρης, πρέπει να κατατάσσονται στις διακρίσεις της κλάσης 2009 της συνδυασμένης ονοματολογίας, εκτός και αν έχουν χάσει τον αρχικό τους χαρακτήρα του χυμού φρούτων. Στην τελευταία αυτή περίπτωση, πρέπει να εξαιρούνται από την κατάταξη στην κλάση 2009 και να κατατάσσονται στην κλάση 2106.
(4)
Σύμφωνα με τη συμπληρωματική σημείωση 5 β) του κεφαλαίου 20 της συνδυασμένης ονοματολογίας, οι χυμοί φρούτων στους οποίους έχει προστεθεί τόση ποσότητα ζάχαρης ώστε να περιέχουν λιγότερο από 50 % χυμό φρούτων κατά βάρος, έχουν απολέσει τη φυσική τους κατάσταση του χυμού φρούτων και, επομένως, δεν δύνανται να καταταγούν στην κλάση 2009. Η περιεκτικότητα σε πρόσθετα ζάχαρα καθορίζεται βάσει της σχετικής αξίας Brix, η οποία εξαρτάται, μεταξύ άλλων, από την περιεκτικότητα των εν λόγω προϊόντων σε ζάχαρα.
(5)
Έχουν ανακύψει προβλήματα σχετικά με την κατάταξη των συμπυκνωμένων φυσικών χυμών φρούτων. Όταν η περιεκτικότητα των εν λόγω προϊόντων σε πρόσθετα ζάχαρα υπολογίζεται σύμφωνα με τα οριζόμενα στις συμπληρωματικές σημειώσεις 2 και 5, ενδέχεται να εμφανίζεται τόσο υψηλή ώστε τα προϊόντα να περιέχουν, κατά βάρος, λιγότερο από 50 % χυμό φρούτων και επομένως να πρέπει να καταταγούν στην κλάση 2106. Το αποτέλεσμα αυτό δεν είναι ικανοποιητικό, δεδομένου ότι βασίζεται σε πλασματικό υπολογισμό της περιεκτικότητας σε πρόσθετα ζάχαρα, ενώ στην πραγματικότητα δεν έχει προστεθεί ζάχαρη και η υψηλή περιεκτικότητα σε πρόσθετα ζάχαρα οφείλεται στη συμπύκνωση.
(6)
Είναι επομένως σκόπιμο να τροποποιηθεί ελαφρά η διατύπωση του σημείου β) της συμπληρωματικής σημείωσης 5 του κεφαλαίου 20 και να προστεθεί μια νέα διάταξη στο σημείο αυτό, στην οποία να αναφέρεται σαφώς ότι, για τους συμπυκνωμένους φυσικούς χυμούς φρούτων, δεν εφαρμόζεται το κριτήριο της περιεκτικότητας 50 % κατά βάρος σε χυμό φρούτων, έτσι ώστε οι χυμοί αυτοί να μην εξαιρούνται από την κλάση 2009 με βάση τον υπολογισμό της προσθήκης ζάχαρης. Θα πρέπει επίσης σαφώς να επισημανθεί ότι η συμπληρωματική σημείωση 5 πρέπει να εφαρμόζεται στα προϊόντα όπως αυτά παρουσιάζονται.
(7)
Συνεπώς, ο κανονισμός (ΕΟΚ) αριθ. 2658/87 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συμπληρωματική σημείωση 5 του κεφαλαίου 20 της συνδυασμένης ονοματολογίας, που επισυνάπτεται στον κανονισμό (ΕΟΚ) αριθ. 2658/87, αντικαθίσταται από το ακόλουθο κείμενο:
«5.
Οι ακόλουθες διατάξεις εφαρμόζονται στα προϊόντα όπως αυτά παρουσιάζονται:
α)
η περιεκτικότητα σε πρόσθετα ζάχαρα των προϊόντων της κλάσης 2009 ανταποκρίνεται στην “περιεκτικότητα σε ζάχαρα” μειωμένη κατά τους παρακάτω αριθμούς, ανάλογα με το είδος του χυμού:
-
χυμός λεμονιών ή ντοματών: 3,
-
χυμός σταφυλιών: 15,
-
χυμοί άλλων φρούτων ή λαχανικών, στους οποίους περιλαμβάνονται και τα μείγματα χυμών: 13·
β)
οι χυμοί φρούτων με πρόσθετα ζάχαρα, αξίας Brix που δεν υπερβαίνει το 67, οι οποίοι περιέχουν λιγότερο του 50 % κατά βάρος χυμούς φρούτων, χάνουν τον αρχικό τους χαρακτήρα του χυμού φρούτων της κλάσης 2009.
Το σημείο β) δεν εφαρμόζεται στους συμπυκνωμένους φυσικούς χυμούς φρούτων. Συνεπώς, οι συμπυκνωμένοι φυσικοί χυμοί φρούτων δεν εξαιρούνται από την κλάση 2009.»
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Απριλίου 2008.

Labels: 3
17